ORDE do 6 de maio de 2005 pola que se regula o funcionamento dos centros asociados ao Servizo Galego de Colocación e se establecen as bases e a convocatoria para a concesión das compensacións económicas das accións que realicen os centros asociados.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — I. DISPOSICIÓNS XERAIS — 16/05/2005

O Real decreto 1375/1997, do 29 de agosto, sobre traspaso á Comunidade Autónoma de Galicia da xestión realizada polo Instituto Nacional de Emprego, no ámbito do traballo, o emprego e a formación establece que se traspasan á Comunidade Autónoma de Galicia as funcións de xestión que, en materia de traballo, emprego e formación vén realizando o Instituto Nacional de Emprego (Inem) e, a través do Decreto 8/2003, do 18 de xaneiro, polo que se modifica a estrutura orgánica da Xunta de Galicia e mais o Decreto 212/2003, do 3 de abril, polo que se establece a estrutura orgánica da consellería de Asuntos Sociais, Emprego e Relacións Laborais, a través da Dirección Xeral de Formación e Colocación, esta Consellería asume, entre outras, as funcións en materia de formación ocupacional e intermediación no mercado de traballo, colocación e orientación laboral.
Estas funcións propias do Servizo Público de Emprego desenvólvense cara ao público baixo a denominación Servizo Galego de Colocación, marca rexistrada propiedade da Xunta de Galicia. Como queira que o Servizo Galego de Colocación presta parte dos seus servizos apoiándose nunha rede de centros asociados que completan e reforzan as funcións das súas propias oficinas públicas de emprego, faise necesaria a regulación destes centros asociados, así como a regulación das axudas que percibirán pola realización dos servizos encomendados.
A existencia na Comunidade Autónoma de Galicia da rede de centros asociados ao Servizo Galego de Colocación xunto á existencia da rede de centros colaboradores en orientación laboral para o emprego, fai necesaria a definición da tipoloxía de accións que se vaian realizar, así como as compensacións económicas que percibirán os centros asociados ao Servizo Galego de Colocación. É por isto que, dentro desta orde de convocatoria deberán solicitar a súa homologación como centro asociado ao Servizo Galego de Colocación, ademais dos novos centros que desexen integrarse nesta rede, todos os centros asociados que tivesen recoñecida esta condición a través da Orde do 12 de febreiro de 2004 pola que se regula o funcionamento dos centros asociados ao Servizo Galego de Colocación e se establecen as bases e a convocatoria para a concesión das compensacións económicas das accións que van realizar os centros asociados.
Noutra orde de cousas, esta convocatoria axústase ao disposto na Lei 38/2003, do 17 de novembro, xeral de subvencións, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia. O texto refundido da Lei de réxime financeiro e orzamentario, aprobado polo Decreto lexislativo 1/1999, do 7 de outubro, modificado pola Lei 14/2004, do 29 de decembro, de medidas tributarias e de réxime administrativo, recolle os principios de obxectividade, concorrencia e publicidade na concesión das axudas públicas, principios aos que se axustan as bases reguladoras do procedemento para a concesión das compensacións económicas das accións que van realizar os centros asociados ao Servizo Galego de Colocación.
Atendendo ao Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, modificado pola Lei 7/2002, do 27 de decembro, o financiamento das axudas previstas nesta orde farase con cargo aos créditos das aplicacións 16.03.241B.461, 16.03.241B.471 e 16.03.241B.480.1, correspondentes a fondos procedentes do Fondo Social Europeo, a través do Programa Operativo Integrado de Galicia 2000-2006 (Código da Comisión Europea: 2000ES.16.1.PO.011), cun cofinanciamento do 70% correspondente ao FSE e do 30% correspondente á Xunta de Galicia. Todas elas figuran na Lei de orzamentos xerais da Comunidade Autónoma de Galicia para 2005.
Dado que se lles deu audiencia aos axentes sociais representados no seo do Consello Galego de Relacións Laborais, co informe previo dos servizos xurídicos da consellería, por proposta da Dirección Xeral de Formación e Colocación e en uso das facultades que me son conferidas de acordo co artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Capítulo I
Disposicións xerais
Artigo 1º.-Obxecto.
Esta orde ten por obxecto regular o funcionamento dos centros asociados ao Servizo Galego de Colo
cación na súa tarefa de apoio á intermediación no mercado de traballo que corresponde ao Servizo Público de Emprego, así como aprobar as bases e a convocatoria para as compensacións económicas polas accións realizadas por estes centros asociados no ámbito da intermediación laboral en colaboración co Servizo Galego de Colocación.
Artigo 2º.-Accións.
Os centros asociados ao Servizo Galego de Colocación poderán levar a cabo as seguintes accións:
1. Información.
2. Captación e tratamento de ofertas de traballo.
3. Accións complementarias ao tratamento de ofertas de traballo.
Todas estas accións desenvolveranse por conta do Servizo Público de Emprego, de acordo coas súas directrices.
Artigo 3º.-Información.
A información consistirá en proporcionarlle ao oferente de traballo así como ao demandante de emprego datos relativos ás accións que realiza o Servizo Galego de Colocación, así como sobre calquera outra acción que leve a cabo a Dirección Xeral de Formación e Colocación.
Artigo 4º.-Captación e tratamento de ofertas.
A captación e tratamento de ofertas por parte dos centros asociados, das ofertas de traballo que presenten as diferentes empresas ou entidades consistirá en:
-A captación de ofertas de traballo.
-A axuda ás empresas para a definición dos postos de traballo ofertados e dos perfis profesionais necesarios para cubrir esa oferta de traballo.
-A axuda ás empresas na elaboración do documento de oferta.
-A introdución na rede informática do Servizo Galego de Colocación do documento de oferta.
-Darlle información ao oferente de emprego dos candidatos máis axeitados de acordo cos criterios especificados na oferta de traballo, e segundo o resultado do proceso de intermediación levado a cabo polo Servizo Galego de Colocación.
-O seguimento e peche do resultado da oferta.
Estas accións faranse de acordo coas instrucións, manuais e programas facilitados pola Dirección Xeral de Formación e Colocación.
Artigo 5º.-Accións complementarias ao tratamento de demandas de emprego e ofertas de traballo.
Consiste na comprobación da dispoñibilidade das precandidaturas que resulten do emparellamento realizado a través do Servizo Galego de Colocación entre o perfil do/s posto/s de traballo ofertado/s e a base de datos de demandantes e informar o ofertante de traballo dos candidatos máis axeitados de acordo cos criterios especificados na oferta por parte das diferentes empresas ou entidades.
Artigo 6º.-Usuarios dos centros asociados.
1. Poden ser usuarios dos centros asociados ao Servizo Galego de Colocación tanto as persoas demandantes como os ofertantes de emprego, sexan dirixidos polo Servizo Galego de Colocación, a través dos seus servizos centrais ou das súas oficinas de emprego, ou por propia iniciativa.
2. Tendo en conta o punto anterior:
a) Considéranse demandantes de emprego tanto as persoas en situación de desemprego como as ocupadas que busquen cambiar de emprego e formalicen a súa inscrición no Servizo Público de Emprego.
b) Considéranse ofertantes as entidades públicas ou privadas que teñan a necesidade de cubrir un ou máis postos de traballo.
Capítulo II
Dos centros asociados
Artigo 7º.-Definición.
Poderá ser recoñecido como centro asociado ao Servizo Galego de Colocación calquera entidade pública ou privada constituída baixo calquera forma xurídica, cun ámbito de actuación relacionado co mercado laboral e que reúna, dentro do prazo de solicitude, os seguintes requisitos:
a) Contar, como mínimo, cun profesional suficientemente capacitado para realizar as tarefas de información aos demandantes de emprego e/ou para o asesoramento ás entidades introdutoras de ofertas.
b) Dispoñer dun local con despacho para atención individual aos demandantes de emprego e/ou oferentes de traballo.
c) Dispoñer dun fax con numeración autónoma, independentemente do tipo de acceso utilizado (liña analóxica, acceso básico RDSI ou outros), co fin de dispor dun servizo de fax garantido entre os servizos centrais do Servizo Galego de Colocación e o centro asociado.
d) Dispoñer dunha conexión coa Rede Corporativa da Xunta de Galicia. A conexión pódese facer de tres xeitos diferentes:
1. Acceso básico dedicado RDSI.
2. Acceso á rede corporativa por liña dedicada ADSL.
3. Acceso á rede corporativa vía internet.
En calquera das tres opcións o hardware de comunicación que posibilite a conexión á Rede Corporativa da Xunta de Galicia terá que cumprir os estándares definidos polo organismo xestor da rede corporativa.
e) Dispoñer dun ordenador persoal con protocolo TCP/IP. A conexión do ordenador á Rede Corporativa da Xunta de Galicia deberá ser exclusiva. Unha vez establecida esta, non se poderá acceder a el, a través doutras canles de comunicación, por elementos situados en redes alleas á propia entidade.
Queda expresamente prohibido o uso de técnicas NAT, proxy ou similares na canle de comunicación que oculten a identidade única da estación de tra
ballo. O enderezo IP da estación de traballo debe ser fixo en calquera das tres modalidades de conexión. Nas distintas modalidades de acceso, os diferentes elementos da rede de comunicación permitirán a apertura de sockets TCP desde os servizos centrais do Servizo Galego de Colocación ata a estación de traballo do usuario.
Tanto o software de base instalado como as características do hardware da estación de traballo deberán posibilitar o correcto funcionamento do aplicativo cliente do Servizo Galego de Colocación.
f) Dispoñer de acceso á internet e correo electrónico.
g) A entidade terá que aplicar as medidas de seguridade nivel medio no tratamento da información de carácter persoal relacionada coas súas tarefas co Servizo Galego de Colocación. Ademais deberá contar con software antivirus, debidamente actualizado e con mantemento periódico, en todas as estacións de traballo que teñan acceso á rede corporativa.
h) Acreditar experiencia en tarefas de intermediación no mercado laboral e xestión de bolsas del traballo.
Os centros que colaboren coa Dirección Xeral de Formación e Colocación no desenvolvemento das accións do Servizo Galego de Colocación poden levar a cabo unha ou varias das accións mencionadas no artigo 2º.
Artigo 8º.-Solicitude.
1. As entidades que, reunindo os requisitos establecidos no artigo anterior, desexen obter o recoñecemento como centro asociado ao Servizo Galego de Colocación deberán formalizar a correspondente solicitude segundo o modelo oficial que se xunta como anexo I a esta orde, subscrita polo titular ou representante legal da entidade debidamente acreditado e dirixida ao director xeral de Formación e Colocación.
2. As solicitudes irán xunto coa seguinte documentación:
a) Documentación acreditativa de representatividade suficiente para asinar a solicitude.
b) Título lexítimo que habilite para a posesión dos inmobles e instalacións correspondentes.
c) Relación da persoa ou persoas que vaian realizar as tarefas de xestión de ofertas de traballo e currículo delas.
A entidade colaboradora deberá acreditar a experiencia do/s técnico/s seleccionado/s en materia de orientación profesional, recursos humanos, motivación cara ao emprego, xestión de bolsas de traballo ou outras disciplinas que garden relación directa co mercado laboral.
No caso de que a dita experiencia non poida ser acreditada, a selección realizarase en función das titulacións preferentes seguintes: diplomado ou licenciado universitario en psicoloxía, psicopedagoxía, pedagoxía, socioloxía ou educación social.
d) Licenza municipal de apertura.
e) Tarxeta de identificación fiscal.
f) Copia compulsada dos estatutos ou normas de funcionamento da entidade.
g) Documentación acreditativa do cumprimento dos requisitos exixidos no artigo 7º:
-Planos do local, con indicación expresa do despacho que se dedicará á realización de accións do Servizo Galego de Colocación.
-Facturas conformadas ou documentos acreditativos da existencia dun fax con liña dedicada, conexión RDSI, ADSL ou vía internet e protocolo de comunicación TCP/IP.
h) Proxecto-memoria das accións realizadas na área da intermediación no mercado laboral e xestión de bolsas de traballo, debéndose detallar o tipo de accións realizadas, a metodoloxía empregada e o número de usuarios atendidos.
i) Declaración do conxunto de todas as solicitudes de axudas solicitadas ou concedidas para o mesmo proxecto das distintas administracións públicas ou de calquera dos seus organismos.
j) Documentos acreditativos de que a entidade se atopa ao día nas súas obrigas tributarias, tanto estatais como autonómicas, e da Seguridade Social; e de non ter pendente de pagamento ningunha débeda, por ningún concepto, coa Administración pública da comunidade autónoma.
k) Declaración xurada polo representante legal da entidade de que non incorre nas circunstancias previstas no artigo 13.2º da Lei 38/2003, do 17 de novembro, xeral de subvencións.
3. As entidades recoñecidas como centro asociado ao Servizo Galego de Colocación en virtude da Orde do 12 de febreiro de 2004 pola que se regula o funcionamento dos centros asociados ao Servizo Galego de Colocación e se establecen as bases e a convocatoria para a concesión das compensacións económicas das accións que realicen os centros asociados deberán presentar a solicitude de recoñecemento como centro asociado ao Servizo Galego de Colocación que figura como anexo, así como a documentación das letras c) e h) do punto anterior.
4. As solicitudes presentaranse no rexistro xeral da Consellería de Asuntos Sociais, Emprego e Relacións Laborais ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 9º.-Prazo.
O prazo para a presentación de solicitudes será de 40 días hábiles contados desde o día seguinte ao da publicación desta orde no Diario Oficial de Galicia.
Artigo 10º.-Criterios de adxudicación.
O recoñecemento da condición de centro asociado ao Servizo Galego de Colocación realizarase consonte
o disposto nos artigos 7º e 8º e ás avaliacións efectuadas na Dirección Xeral de Formación e Colocación conforme os seguintes criterios de prioridade:
-Cobertura existente dentro do Servizo Público de Emprego segundo a área funcional na que se sitúe a entidade, en relación co número de demandantes de emprego de cada área funcional.
-Homologación ou non da dita entidade como centro de formación ocupacional.
-Experiencia da entidade solicitante no desenvolvemento das accións.
-No caso de que a entidade solicitante fose recoñecida como centro asociado ao Servizo Galego de Colocación segundo a orde de funcionamento do ano 2004, valoración do traballo desenvolvido. Esta valoración realizarase atendendo aos seguintes criterios: captación de demandantes de emprego, captación de ofertas de traballo, accións de divulgación e difusión do Servizo Galego de Colocación, calidade na xestión de ofertas de traballo, xestión de currículo, etc.
-Cualificación da persoa ou persoas que a entidade presente como técnicos para a realización das tarefas de xestión de ofertas de traballo.
Todos os criterios ponderarán en igual porcentaxe.
Artigo 11º.-Tramitación e resolución.
1. A tramitación e instrución dos expedientes será realizada na Dirección Xeral de Formación e Colocación conforme o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. O director xeral de Formación e Colocación, tendo en conta o informe da comisión de valoración, elevará proposta de resolución ante o órgano competente para resolver.
Para os efectos do previsto neste artigo, a comisión de valoración estará composta polos seguintes membros: o subdirector xeral de Colocación, que a presidirá, e serán vogais o xefe de servizo de Xestión e Coordinación e o xefe de sección de Formación e Documentación, este último actuará como secretario.
3. A resolución motivada dos expedientes, logo do informe da comisión de valoración e previa fiscalización da Intervención Delegada, corresponderalle ao director xeral de Formación e Colocación, por delegación da conselleira de Asuntos Sociais, Emprego e Relacións Laborais, e seralles notificada aos interesados.
No Diario Oficial de Galicia será publicada unha relación da resolución de concesión aos centros asociados.
4. Contra a resolución poderase interpoñer recurso contencioso-administrativo perante o órgano xurisdicional competente, na forma e prazo previsto no artigo 46 da Lei 29/1998, do 13 de xullo, reguladora da xurisdición contencioso-administrativa.
Potestativamente, e con anterioridade á interposición do citado recurso contencioso-administrativo, poderá interpoñerse recurso de reposición perante o mesmo órgano que ditou o acto administrativo, na forma e nos prazos establecidos na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, sen prexuízo da interposición de calquera outro recurso que se considere oportuno para a defensa dos dereitos e intereses das entidades solicitantes e outros posibles interesados.
5. A resolución dos expedientes e a súa notificación aos interesados deberá producirse nun prazo de seis meses contados desde o día da entrada da solicitude no correspondente rexistro. Transcorrido o devandito prazo sen que recaese resolución expresa, esta poderá entenderse desestimatoria.
Artigo 12º.-Obrigas dos centros asociados.
Calquera centro asociado ao Servizo Galego de Colocación estará obrigado a:
a) Manter as condicións relativas á instalación e estrutura de medios necesarios para a realización das accións acordadas.
b) Utilizar as metodoloxías, documentos, táboas de axuda, programas informáticos, etc., que estableza a Dirección Xeral de Formación e Colocación.
c) Utilizar axeitadamente as identificacións do Servizo Galego de Colocación segundo as instrucións que estableza a Dirección Xeral de Formación e Colocación.
d) Colocar na parte exterior do centro nun lugar visible a placa identificativa do Servizo Galego de Colocación.
e) Obter autorización previa por parte da Dirección Xeral de Formación e Colocación para a difusión publicitaria das accións previstas no artigo 2º, así como tamén respectar as instrucións e utilizar o modelo de anuncio ou cartel publicitario que determine a Dirección Xeral de Formación e Colocación.
f) Manter á disposición do Servizo Galego de Colocación o documento de oferta asinado polo representante legal da empresa ofertante e, de ser o caso, pola entidade autorizada para realizar o proceso de selección.
g) Introducir na base de datos do Servizo Galego de Colocación todas as ofertas de traballo que formulasen as empresas, manténdoas debidamente clasificadas por orde de data, así como as anotacións das incidencias e respostas das empresas sobre os candidatos enviados.
h) Solicitar a autorización diante do Servizo Galego de Colocación, previamente e por escrito, sobre calquera cambio que se puidese producir nos datos expresados polo centro no inicio da súa colaboración.
i) Non percibir ningunha retribución económica dos usuarios pola realización das accións desenvolvidas en colaboración coa Dirección Xeral de Formación e Colocación no marco desta disposición.
j) Informar previamente á Dirección Xeral de Formación e Colocación sobre se perciben compensacións económicas doutras administracións por levaren a cabo accións iguais ou análogas ás reguladas nesta orde.
k)Informar previamente aos usuarios que faciliten datos persoais do establecido no artigo 5 da Lei 15/1999, do 13 de decembro, de protección de datos de carácter persoal.
l) Obter o consentimento do usuario para o tratamento automatizado dos seus datos persoais para os efectos da intermediación no mercado de traballo.
m) Adoptar as medidas técnicas e organizativas necesarias para garantir a seguridade dos datos de carácter persoal e evitar a súa alteración, perda ou o tratamento non autorizado, de acordo co disposto na Orde do 5 de decembro de 1996, pola que se regulan os ficheiros automatizados de datos de carácter persoal de nova creación na Consellería de Familia e Promoción do Emprego, Muller e Xuventude.
n) Gardar o segredo profesional respecto aos datos contidos nos ficheiros automatizados de titularidade da Consellería de Asuntos Sociais, Emprego e Relacións Laborais ou rexistrados en soportes físicos susceptibles de tratamento automatizado. Esta obriga subsistirá incluso no caso de que finalice a súa colaboración coa Dirección Xeral de Formación e Colocación, de acordo co establecido na Lei orgánica 15/1999, do 13 de decembro, de protección de datos de carácter persoal e demais normativa que a desenvolva.
Os datos de carácter persoal obxecto do tratamento automatizado unicamente poderán ser cedidos para o cumprimento dos fins directamente relacionados coas accións do Servizo Galego de Colocación.
o) Non introducir nas ofertas de traballo datos de carácter persoal confidencial, ou que puidesen dar lugar a calquera tipo de discriminación.
p) Garantir que a utilización do servizo sexa voluntaria por parte do usuario, sen que poida haber ningún tipo de presión ou engano por parte do centro para conseguir usuarios do servizo.
q) En caso de cesamento das súas actividades, perda da súa condición de centro asociado ao Servizo Galego de Colocación ou no suposto en que o centro non desexe seguir ofrecendo o servizo no ámbito previsto no artigo 7º ou que a Consellería de Asuntos Sociais, Emprego e Relacións Laborais lle suprimise este servizo, o centro remitirá os expedientes dos ofertantes de emprego que estean vixentes ao centro que lle indique a Dirección Xeral de Formación e Colocación.
r) Establecer as medidas oportunas co fin da garantir a total dispoñibilidade do aplicativo cliente do Servizo Galego de Colocación no horario de atención do centro asociado.
s) Todas aqueloutras obrigas que se desprendan do articulado desta orde.
Capítulo III
Subvencións
Artigo 13º.-Polas accións de captación de oferta.
Para a realización das accións de captación de oferta, os centros asociados recibirán unha compensación económica que será a seguinte:
a) Para os centros asociados que ademais teñan recoñecidas as accións de orientación profesional para o emprego e/ou accións de tratamento de demandas de emprego, unha contía de 9 euros por oferta captada e debidamente tramitada perante a Dirección Xeral de Formación e Colocación. Enténdese por oferta debidamente tramitada aquela oferta de traballo que pecha o xestor con información dos resultados da selección dos demandantes de emprego remitidos á empresa.
b) Para os demais centros asociados, unha contía de 27 euros por oferta captada e debidamente tramitada perante a Dirección Xeral de Formación e Colocación.
En ambos os dous casos quedan exceptuadas desta compensación económica as ofertas especiais (tipo E), que en ningún caso serán compensadas. Enténdese por ofertas especiais as ofertas de traballo que non entran no proceso de emparellamento, xa que son resoltas directamente pola entidade oferente.
Artigo 14º.-Polas accións complementarias ao tratamento de ofertas de traballo.
-2,40 euros por comprobación da dispoñibilidade dos demandantes de emprego para a oferta na que saíran como candidatos.
Artigo 15º.-Incompatibilidade.
1. As ditas compensacións son incompatibles con calquera outra que puidesen recibir as distintas entidades por parte doutras administracións públicas polos mesmos conceptos ou de natureza análoga.
2. Os centros asociados que reciban as compensacións económicas indicadas nos artigos 13º e 14º anteriores deberán someterse ás actuacións de comprobación que deba efectuar a entidade concedente ou, se é o caso, á colaboradora e ás de control financeiro que corresponden á Intervención Xeral da Comunidade Autónoma en relación coas subvencións e axudas concedidas e ás previstas na lexislación do Tribunal de Contas ou do Consello de Contas.
Artigo 16º.-Forma de pagamento.
O pagamento das compensacións económicas ordenarase, con carácter xeral, bimestralmente, logo de xustificación dos gastos correspondentes ás accións realizadas.
Xa que a Dirección Xeral del Formación e Colocación disporá da xustificación automatizada das accións, remitiralles aos centros asociados unha relación provisional do pagamento cos importes correspondentes. Se o centro asociado non expresa a súa desconformidade por escrito no termo de 20 días, procederase a ordenar o pagamento polo importe especificado pola Dirección Xeral de Formación
e Colocación, conforme a delegación de competencias establecida na disposición adicional cuarta.
No caso de desconformidade co importe ou as accións que figuran na relación provisional que se lles achega, os centros poderán presentar reclamación no dito prazo dos 20 días seguintes á recepción da xustificación automatizada das accións realizadas.
Artigo 17º.-Requisitos para o aboamento.
Antes de proceder ao cobramento das compensacións establecidas nesta orde, as entidades terán que acreditar, se é o caso, que se atopan ao día nas súas obrigas tributarias e sociais, e no pagamento das súas obrigas coa comunidade autónoma e non ter pendente de pagamento ningunha débeda, por ningún concepto, coa Administración pública da comunidade autónoma, agás que o beneficiario lle xunte á solicitude a debida autorización, segundo o modelo anexo II, para que a devandita información sexa solicitada polo órgano xestor das compensacións económicas.
Así mesmo, as entidades presentarán unha declaración complementaria do conxunto das axudas solicitadas, tanto as aprobadas ou concedidas, como as pendentes de resolución, para este mesmo proxecto das distintas administracións públicas competentes ou calquera dos seus organismos, entes ou sociedades.
Capítulo IV
Seguimento e control
Artigo 18º.-Seguimento das accións de intermediación.
Coa finalidade de comprobar a execución correcta das actividades de acordo coa normativa reguladora e de acordo co contido das accións aprobadas, poderanse facer visitas de seguimento que en calquera momento poidan acordar os servizos competentes da Consellería de Asuntos Sociais, Emprego e Relacións Laborais.
Toda alteración das condicións tidas en conta para a concesión da subvención, e en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 19º.-Acceso ás instalacións.
Os centros asociados que leven a cabo accións de captación e xestión de ofertas de traballo facilitarán, no caso de visitas de seguimento, o acceso ás instalacións nas que se realizan as accións así como toda a documentación de carácter técnico, administrativo, informático ou contable que teña relación coa subvención concedida que se lles solicite.
Artigo 20º.-Informes de seguimento.
Nas visitas de seguimento elaborarase un informe que asinarán o responsable da visita e o responsable da entidade. A sinatura do responsable da entidade non implicará a conformidade co contido do informe.
Artigo 21º.-Extinción ou suspensión da colaboración.
Se se observan anomalías que afecten o contido básico das accións ou ben se pon de manifesto o posible incumprimento dalgunha das obrigas dos centros asociados, o/a xefe/a do Servizo de Xestión e Coordinación procederá á apertura dun expediente de extinción ou suspensión da colaboración, respectando en todo caso o principio de audiencia do interesado.
Á vista das actuacións realizadas de acordo co disposto no artigo 18º, o subdirector xeral de Colocación emitirá proposta de resolución, que se elevará xuntamente co resto do expediente ao director xeral de Formación e Colocación, para que adopte a resolución pertinente por delegación da conselleira de Asuntos Sociais, Emprego e Relacións Laborais que poderá dar lugar á extinción ou suspensión total ou parcial da colaboración coa entidade correspondente, e sen prexuízo de que proceda igualmente o reintegro previsto no artigo seguinte.
Contra a anterior resolución, que esgota a vía administrativa, poderase interpoñer recurso contencioso-administrativo perante o órgano xurisdicional competente, na forma e prazo previstos no artigo 46 da Lei 29/1998, do 13 de xullo, reguladora da xurisdición contencioso-administrativa.
Potestativamente, e con anterioridade á interposición do citado recurso contencioso-administrativo, poderase interpoñer recurso de reposición perante o mesmo órgano que ditou o acto administrativo, na forma e prazos establecidos na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 22º.-Reintegro das compensacións económicas.
Procederá o reintegro nos termos e nos casos previstos no artigo 78º.10 do texto refundido 1/1999, do 7 de outubro, modificado pola Lei 14/2004, do 29 de decembro, de medidas tributarias e de réxime administrativo.
Artigo 23º.-Participación instituticional.
A participación dos axentes sociais para os efectos do Servizo Galego de Colocación efectuarase a través do Comité Autonómico de Emprego.
Disposicións adicionais
Primeira.-As cantidades mencionadas nos artigos 13º e 14º serán susceptibles de actualización mediante orde da conselleira de Asuntos Sociais, Emprego e Relacións Laborais.
Segunda.-As accións incluídas nesta orde financiaranse con cargo ás consignacións orzamentarias 16.03.241B.471 cun importe de 350.000 euros, 16.03.241B.480.1 cun importe de 161.000 euros e
16.03.241B.461 cun importe de 60.000 euros. Estas cantidades poderán ser susceptibles de ampliación en función das dispoñibilidades orzamentarias.
Terceira.-A concesión das compensacións económicas terá como límite global o crédito asignado para este fin nos orzamentos xerais da comunidade autónoma.
Cuarta.-A conselleira de Asuntos Sociais, Emprego e Relacións Laborais delega no director xeral de Formación e Colocación as competencias para resolver o recoñecemento como centro asociado ao Servizo Galego de Colocación, a concesión ou denegación de subvencións, logo de fiscalización pola Intervención, así como para autorizar, dispoñer, recoñecer a obriga e propoñer os correspondentes pagamentos; e, de ser o caso, modificar a resolución de concesión e exixir nos casos en que proceda a devolución das subvencións concedidas.
Quinta.-O recoñecemento como centro asociado ao Servizo Galego de Colocación previsto no artigo 11º terá unha vixencia temporal desde a data da correspondente resolución ata a entrada en vigor da seguinte convocatoria que regule o funcionamento dos centros asociados ao Servizo Galego de Colocación.
Disposición transitoria
Todas as entidades recoñecidas como centro asociado ao Servizo Galego de Colocación en virtude da Orde do 12 de febreiro de 2004 pola que se regula o funcionamento dos centros asociados ao Servizo Galego de Colocación e se establecen as bases e a convocatoria para a concesión das compensacións económicas das accións que realicen os centros asociados, manterán, de xeito automático, a dita condición ata o momento da resolución desta convocatoria, sempre e cando formalicen a súa solicitude a través dela.
No caso contrario, procederase á baixa como centro asociado ao Servizo Galego de Colocación no termo de tres meses desde o remate do prazo de solicitudes, logo de resolución en tal sentido do director xeral de Formación e Colocación, por delegación da conselleira de Asuntos Sociais, Emprego e Relacións Laborais.
Disposicións derradeiras
Primeira.-Facúltase o director xeral de Formación e Colocación para que dite, no ámbito das súas competencias, as resolucións e aclaracións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de maio de 2005.
Belén Prado Sanjurjo
Conselleira de Asuntos Sociais, Emprego
e Relacións Laborais
CONSELLERÍA DE POLÍTICA TERRITORIAL, OBRAS PÚBLICAS
E VIVENDA